
SANTRAUKA

Pagal 2024 m. atliekamus sociologinius tyrimus buvo stebimas pakankamai aukštas pasitikėjimas Valstybės sienos apsaugos tarnyba prie Lietuvos Respublikos vidaus reikalų ministerijos (toliau – VSAT).

Ataskaitiniu laikotarpiu buvo vykdytas VSAT 2023–2025 metų korupcijos prevencijos veiksmų planas, kuriame numatytos 39 įvairios priemonės.

VSAT struktūriniuose padaliniuose Imuniteto valdybos pareigūnai vedė 66 mokymus antikorupcinėmis temomis, juose dalyvavo 974 valstybės tarnautojai ir 142 Pasieniečių mokyklos (toliau – PM) kursantai. Taip pat VSAT buvo organizuoti 7 asinchroniniai mokymai „Korupcijos prevencija“ VSAT naudojamoje „Moodle“ mokymo platformoje, kuriuose dalyvavo 443 VSAT darbuotojai.
VSAT Imuniteto valdybos pareigūnai vertino 1400 viešųjų pirkimų paraiškų. 87 paraiškų rengėjams buvo teikiamos pastabos ar pasiūlymai dėl rengiamų viešųjų pirkimų dokumentų.

Patikrintos 1393 privačių interesų deklaracijos bei parengtos 3 rašytinės rekomendacijos, kurių darbuotojai turi imtis, kad išvengtų viešųjų ir privačių interesų konflikto. 
Patikrinta 50 VSAT padalinių (899 darbuotojų) naudojimosi duomenų bazėmis teisėtumas.

VSAT Imuniteto valdybos pareigūnai patikrino 674 asmenų kandidatūras, iš jų dėl 33 asmenų (5 proc.) priimtas neigiamas sprendimas siųsti mokytis ar įdarbinti VSAT padaliniuose. 

Už korupcines nusikalstamas veikas įtarimai pareikšti 5 pareigūnams.
Pagrindinės korupcijos apraiškos – VSAT pareigūnų, dirbančių vadinamojoje žaliojoje juostoje pasienyje su Baltarusijos Respublika, piktnaudžiavimas tarnyba bei VSAT pareigūnų kyšininkavimas ir piktnaudžiavimas tarnyba tarptautiniuose pasienio kontrolės punktuose (toliau – PKP).
168 asmenims, vykstantiems per valstybės sieną, surašyti įspėjimai dėl galimo papirkimo. Iš jų Vilniaus pasienio rinktinėje vienu atveju ir Varėnos pasienio rinktinėse dviem atvejais, asmenų veika kvalifikuota kaip bandymai papirkti valstybės tarnautojus ir jų atžvilgiu pradėti ikiteisminiai tyrimai. 
2024 m. buvo registruotos 27 išvykos į Baltarusijos Respubliką ir Rusijos Federaciją, į kurias vyko 7 VSAT darbuotojai.
8 pareigūnai pranešė apie asmenų siūlymus sudaryti sąlygas gabenti kontrabandą.
2024 m. kitą darbą dirbo 575 VSAT valstybės tarnautojai (tai sudaro 18,2 proc. visų VSAT valstybės tarnautojų).
VSAT padaliniuose tarnybinius ar drausminius nusižengimus padarė 116 darbuotojų (100 statutinių valstybės tarnautojų, 2 karjeros valstybės tarnautojai, 5 Pasieniečių mokyklos kursantai ir 9 darbuotojai, dirbantys pagal darbo sutartis), jiems skirtos 73 tarnybinės ar drausminės nuobaudos ir 35 atvejais skirtos kitos tarnybinio pobūdžio poveikio priemonės. 

Būdami neblaivūs ar apsvaigę nuo narkotinių medžiagų nusižengimus įvykdė 14 VSAT pareigūnų, 1 karjeros valstybės tarnautojas ir 1 Pasieniečių mokyklos kursantas.
Neigiamais motyvais iš vidaus tarnybos atleista 14 VSAT pareigūnų. 

Gauti 52 pranešimai (skundai), iš jų 9 (17 proc.) pasitvirtino.

Už korupcines nusikalstamas veikas įtarimai pareikšti 5 VSAT pareigūnams, o už nekorupcines nusikalstamas veikas įtarimai pareikšti 12 VSAT pareigūnų.
ĮŽANGA

VSAT Imuniteto valdyba, vykdydama VSAT Imuniteto valdybos nuostatuose numatytas funkcijas, išanalizavo bei apibendrino informaciją apie korupcijos apraiškas VSAT, VSAT valstybės tarnautojų ir darbuotojų, dirbančių pagal darbo sutartį (toliau kartu – darbuotojai), įvykdytas korupcinio pobūdžio ir kitas nusikalstamas veikas, padarytus tarnybinius nusižengimus, kitą aktualią informaciją ir parengė šią ataskaitą.

Apžvalgos laikotarpis – 2024 m.

Ataskaitos tikslas – informuoti VSAT vadovybę ir kitus suinteresuotus asmenis apie korupcijos apraiškas VSAT, VSAT darbuotojų įvykdytas nusikalstamas veikas, padarytus tarnybinius nusižengimus, pateikti kitą aktualią informaciją.

Ataskaitoje taip pat pateikiama bendro pobūdžio informacija apie vykdomas korupcijos prevencijos ir kitas kontrolės priemones, pagrindines problemines sritis.

Pagrindiniai ataskaitos šaltiniai:

· VSAT Teisės skyriaus ataskaitos;

· VSAT padalinių ataskaitos;

· Informatikos ir ryšių departamento prie Vidaus reikalų ministerijos tvarkomi Vidaus reikalų informacinės sistemos centrinio duomenų banko (toliau – VRIS CDB) duomenys;

· Vidaus reikalų pareigūnų registro duomenys;

· Valstybės tarnybos valdymo informacinės sistemos duomenys;

· Ikiteisminių tyrimų ir tarnybinių patikrinimų medžiagos;

· Anoniminės anketos;

· Kriminalinės žvalgybos metu gauta informacija;
· Kita aktuali informacija.

1. PERSONALO KAITA IR SOCIOLOGINIAI TYRIMAI

2024 m. gruodžio 31 d. VSAT dirbo 3839 darbuotojai, t. y. 119 darbuotojų daugiau nei 2023 m. gruodžio 31 d. (3720 darbuotojų).
Visuomenės nuomonės ir rinkos tyrimų centro „Vilmorus“ atliekamose visuomenės apklausose prašoma atsakyti į klausimą, kaip pasitikima viena ar kita institucija Lietuvoje. Pastebėtina, kad ne visu metų laikotarpiu buvo atliekamos apklausos. Didžiausiame Lietuvos dienraštyje „Lietuvos rytas“ 2024 m. publikuojami „Vilmorus“ apklausų duomenys rodo gana didelį pasitikėjimą VSAT.

Pagal minėtus apklausos duomenis VSAT 2024 m. vidutiniškai palankiai vertino 49 proc. Lietuvos gyventojų. Jis liudija, kad visgi didžioji visuomenės dalis palankiai vertina VSAT. 
Lyginant kelerių metų apklausos duomenis, 2024 m. pastebimas nežymus šio rodiklio padidėjimas (2023 m. – 48 proc.).

Taip pat pakankamai geri yra ir naujienų agentūros ELTA užsakymu rinkos ir viešosios nuomonės tyrimų bendrovės „Baltijos tyrimai“ 2024 m. atliktų apklausų duomenys. Jų duomenimis VSAT visuomenės pasitikėjimas 2024 m. - 77 proc. (2023 m. – 74 proc.).
2. VSAT IMUNITETO VALDYBOS PAGRINDINĖS VEIKLOS KRYPTYS

2.1. Korupcijos prevencija
VSAT Imuniteto valdyba:

· Vykdo visas Korupcijos prevencijos įstatyme numatytas korupcijos prevencijos priemones, taip pat ir kitas prevencines priemones, kurios aktualios VSAT sričiai.

· 3 metų laikotarpiui rengia VSAT korupcijos prevencijos veiksmų planus, į kuriuos įtraukiamos konkrečiu laikotarpiu aktualios prevencinės priemonės. Šiuo metu yra įgyvendinamas VSAT vado 2023 m. vasario 14 d. įsakymu Nr. K-436 patvirtintas Valstybės sienos apsaugos tarnybos prie Lietuvos Respublikos vidaus reikalų ministerijos 2023–2025 metų korupcijos prevencijos veiksmų planas, kuriame numatytos 39 priemonės.
· Pagal kompetenciją atlieka viešųjų pirkimų kontrolę (apie tai plačiau žr. ataskaitos 8–9 psl.).

· Tikrina visų pretendentų, norinčių dirbti VSAT padaliniuose, kandidatūras (įskaitant ir norinčių mokytis PM, Mykolo Romerio universitete ir kt., apie tai plačiau žr. ataskaitos 9–10 psl.).

· Kontroliuoja Viešųjų ir privačių interesų derinimo valstybinėje tarnyboje įstatymo nuostatų įgyvendinimą. 2024 m. buvo patikrinta 1393 (45 proc. visų pateiktų deklaracijų) privačių interesų deklaracijų, lyginant jose pateiktą informaciją su kitose sistemose ir registruose esančia informacija. Parengtos ir pateiktos 3 rašytinės rekomendacijos, kaip asmenys turi elgtis, kad išvengtų viešųjų ir privačių interesų konflikto. Buvo nustatyta, kad kai kurie darbuotojai buvo pateikę privačių interesų deklaracijas su klaidomis, taip pat kai kurie nebuvo deklaravę ryšių su juridiniais ar fiziniais asmenimis. Apie nustatytus pažeidimus informuoti tiesioginiai vadovai ir deklaracijas teikiantys darbuotojai, nustatyti pažeidimai buvo pašalinti. Taip pat 4 VSAT pareigūnų, atžvilgiu buvo atlikti tarnybiniai patikrinimai ir konstatuota, kad, be visų kitų pažeidimų, jie padarė ir tarnybinius nusižengimus, susijusius su Lietuvos Respublikos viešųjų ir privačių interesų derinimo įstatymo reikalavimų pažeidimais. Tai yra 3 pareigūnams skirtos pastabos, o vienam pareigūnui skirtas papeikimas.
· 2024 m. VSAT darbuotojams buvo pravesti 66 antikorupciniai mokymai, juose dalyvavo 974 valstybės tarnautojai ir 142 PM kursantai. Mokymų metu kalbama antikorupcinėmis, netinkamo elgesio socialiniuose tinkluose bei viešųjų ir privačių interesų derinimo valstybės tarnyboje temomis, darbuotojai supažindinami su vykdomais valstybės tarnautojų veiklos slaptais patikrinimais, taip pat diskutuojama apie galimas grėsmes, susijusias su nacionaliniu saugumu, užsienio valstybių žvalgybos ir saugumo tarnybų veiklą, pareigūnų lojalumą valstybei ir tarnybai. Pagal patvirtintą kvalifikacijos tobulinimo kursų „Korupcijos prevencija“ mokymo programą 2024 m. buvo organizuoti 7 asinchroniniai mokymai VSAT naudojamoje „Moodle“ mokymo platformoje, kuriuose dalyvavo 443 VSAT darbuotojai.
· 2024 m. patikrinta 50 VSAT struktūrinių padalinių, 899 darbuotojų, naudojimosi duomenų bazėmis teisėtumas. Patikrinimų metu nustatyta, kad vienas pareigūnas ne tarnybos tikslais vykdė Vidaus reikalų informacinės sistemos centrinio duomenų banke (toliau – VRIS CDB) peržiūras, dėl ko jo atžvilgiu buvo pradėtas tarnybinis patikrinimas, kuris šiuo metu dar vykdomas. Kitais atvejais dažniausiai buvo nustatyti trūkumai – tikslaus patikrinimo pagrindo nenurodymas. Apie nustatytus trūkumus informuoti tiesioginiai vadovai, kurie užsiėmimų bei instruktažų metu primena darbuotojams naudojimosi duomenų bazėmis tvarką.
· 2024 m. buvo organizuojami netikėti pareigūnų, po tarnybos vykdymo grįžtančių iš PKP į pasienio užkardą (toliau – PU), pamainų patikrinimai. 2024 m. buvo atlikta 30 netikėtų pareigūnų pamainų, po tarnybos vykdymo grįžtančių iš PKP į užkardą patikrinimai, Vilniaus pasienio rinktinėje (toliau – PR) – 2, Varėnos PR – 16, Pagėgių PR – 11 ir Pakrančių apsaugos PR – 1. Iš jų 10 patikrinimų atliko Imuniteto valdybos pareigūnai. Atliekant minėtus patikrinimus, vieno iš patikrinimų metu nustatyta, kad vienas pasienio užkardos pareigūnas turėjo išmanųjį įrenginį (telefoną), kurį buvo draudžiamą turėti, o kita pareigūnė su savimi turėjo daugiau nei leidžiama turėti pinigų. Šių pareigūnų atžvilgiu buvo atliktas tarnybinis patikrinimas, bei priimtas sprendimas atkreipti jų dėmesys į draudžiamų daiktų turėjimą. Atliekant kitus patikrinimus pažeidimų nenustatyta.
· Teikia siūlymus užkardų vadams dėl konkrečių pareigūnų rotacijos pamainose.

· Vykdo pasienio kontrolės punktuose įrengtų vaizdo stebėjimo sistemų įrašų peržiūrą.

· Konsultuoja VSAT darbuotojus, vykstančius į užsienio valstybes asmeniniais ir tarnybiniais tikslais, dėl galimų grėsmių, analizuoja jų užpildytas anketas (apie tai plačiau žr. ataskaitos 21–22 psl.).

· Atlieka nuolat tarnybiniuose automobiliuose įrengtos mobilios vaizdo ir garso įrašymo įrangos ir asmens vaizdo bei garso įrašymo įrangos užfiksuotų vaizdo ir garso įrašų analizę. Per 2024 m. peržiūrų metu buvo nustatyta 10 pažeidimų dėl kurių pradėti tarnybiniai patikrinimai, tai yra buvo nustatyta, kad:

5 pareigūnai tarnybos metu naudojosi draudžiamais turėti išmaniaisiais įrenginiais (telefonais). Atlikus tarnybinius patikrinimus 2 pareigūnams buvo skirtos tarnybinės nuobaudos papeikimai, o 3 pareigūnams buvo skirtos pastabos;
3 pareigūnai tyčia nusukinėjo bei išjunginėjo automobilinius vaizdo registratorius. Atlikus tarnybinius patikrinimus 1 pareigūnui buvo skirta tarnybinė nuobauda papeikimas, o 2 pareigūnams buvo skirtos pastabos;

1 pareigūnas netinkamai vykdė tarnybą, tai yra tarnybos metu miegojo, o kitas būdamas sargybos vyresnysis jam leido miegoti. Atlikus tarnybinius patikrinimus abiem pareigūnams buvo skirtos tarnybinės nuobaudos – vienam papeikimas, o kitam griežtas papeikimas;

1 pareigūnas netinkamai vykdė tarnybines pareigas, tai yra neatliko privalomų procesinių veiksmų. Atlikus tarnybinį patikrinimą, pareigūnui buvo skirta tarnybinė nuobauda – papeikimas.

· Vykdo kitas kontrolės priemones. 2024 m. buvo atliktas 81 VSAT darbuotojų veiklos slaptas patikrinimas, kaip jie pasirengę atlikti ar atlieka pareigybių aprašymuose nustatytas funkcijas. Tokių patikrinimų buvo atlikta: Vilniaus PR – 56; Varėnos PR – 8; Pagėgių PR – 17; Imuniteto valdybos pareigūnai – 9.
Viešųjų pirkimų kontrolė

Pagal Valstybės sienos apsaugos tarnybos prie Lietuvos Respublikos vidaus reikalų ministerijos viešųjų pirkimų organizavimo ir vidaus kontrolės taisykles, patvirtintas VSAT vado 2021 m. birželio 21 d. įsakymu Nr. 4-210, VSAT Imuniteto valdybos pareigūnas yra paskirtas prevencinę pirkimų ir pirkimo sutarčių vykdymo kontrolę atliekančiu asmeniu. VSAT Imuniteto valdybos pareigūnas tikrina ir vizuoja pirkimo paraiškas, technines specifikacijas, pritaria parengtiems pirkimo dokumentams, vizuoja pirkimo–pardavimo sutartis, stebėtojo teisėmis gali dalyvauti viešųjų pirkimų komisijų darbe. 
VSAT Imuniteto valdybos pareigūnai, analizuodami pirkimo dokumentus, vertina, ar pirkimo sąlygose nustatyti bendrieji tiekėjų kvalifikacijos reikalavimai ir tiekėjų techninį bei profesinį pajėgumą apibūdinantys kriterijai (ekonominės ir finansinės būklės, techninio ir profesinio pajėgumo reikalavimai) atitinka teisės aktų nuostatas ir neriboja konkurencijos. Taip pat vertina, ar kvalifikacijos reikalavimai yra pagrįsti ir proporcingi pirkimo objektui, tikslūs ir aiškūs. Tas pats pasakytina ir apie techninės dalies reikalavimus. Vertinama, ar parengta techninė specifikacija neriboja konkurencijos.

2024 metais VSAT Imuniteto valdybos pareigūnai, vykdydami viešųjų pirkimų prevencinę priežiūrą, įvertino 1400 pirkimo paraiškas ir pirkimo dokumentus. Buvo teiktos 87 pastabos paraiškų ir pirkimo dokumentų rengėjams. Dažniausiai pasitaikantys trūkumai: apklausiamas tik vienas tiekėjas, nors rinkoje galinčių tiekti tos rūšies paslaugas ar prekes tiekėjų yra gerokai daugiau. Dažnu atveju neaprašoma norima nupirkti prekė ar paslauga (neįvardijami bent minimalūs reikalavimai). Taip pat rengėjai, pildydami paraiškas, dažnai nurodo perkamos prekės modelį ar gamintoją, o tai diskriminuoja kitus gamintojus. 
Taip pat VSAT Imuniteto valdybos pareigūnai prevenciškai įvertinto 7 rizikingiausius viešuosius pirkimus, tačiau pažeidimų nenustatė. Minėtu atveju buvo vertinami tie pirkimai, kurių vertė virš 58000 eurų ir kuriuose pasiūlymą pateikė vienintelis tiekėjas. Įvertinti 7 viešieji pirkimai: 1. Mobiliųjų didinamųjų prietaisų; 2. Patrulinių automobilių, pritaikytų kinologinei veiklai, su papildoma įranga; 3. Patrulinių automobilių su papildoma įranga; 4. Marškiniai (vyrų, moterų) ilgomis ir trumpomis rankovėmis; 5. Transporto priemonių remonto ir aptarnavimo paslaugų bei atsarginių dalių; 6. Spausdinimo prekių; 7. Pasislėpusių asmenų aptikimo įrangos įsigijimas.
Be to buvo atlikti Varėnos pasienio rinktinės Druskininkų pasienio užkardos ginklinės remonto darbų ir Pasieniečių mokyklos bendrabučio remonto darbų patikrinimai. Atlikus įvykdytų darbų patikrinimą ir atitikimą techninės specifikacijos reikalavimams, už sutarties vykdymą atsakingiems asmenims buvo parodyti trūkumai ir nurodyta, jog priimant darbus šie trūkumai būtų pašalinti. Informacijos dėl minėtų pirkimų galimai neskaidraus vykdymo negauta.

2024 m. 46 įmonėms, dalyvavusioms 7 VSAT organizuotuose viešuosiuose pirkimuose, pateikta užpildyti viešųjų pirkimų vertinimo anketa. Tiekėjai, atsakydami į anketos klausimus, pastabų dėl procedūrinių pažeidimų, vykdant viešuosius pirkimus, neturėjo.

Vadovaujantis Lietuvos Respublikos vidaus reikalų ministerijos ir jai pavaldžių įstaigų 2022–2024 metų korupcijos prevencijos veiksmų plano 2.5 punktu ,,Atlikti pagal įstaigos, savarankiškai vykdančios viešuosius pirkimus, nustatytus kriterijus įstaigoje vykdomų viešųjų pirkimų ir pirkimo sutarčių vykdymo priežiūros prevencines patikras“, buvo atlikta 10 proc. t.y. 14 pirkimų per praėjusius kalendorinius metus bei 10 proc. t.y. 11 pirkimų per einamuosius kalendorinius metus sudarytų sutarčių, atlikus tarptautinius ir supaprastintus (išskyrus mažos vertės) pirkimus, patikrinimų.
Sutartys patikrinimui buvo atrinktos pagal šiuos kriterijus: 

1.
Pasiūlymą pateikė tik vienas tiekėjas;

2.
Pirkimai, kuriuose buvo pateiktos pretenzijos;

3.
Pirkimai, kuriuose dažniausiai laimi tie patys tiekėjai.
Informacijos dėl minėtų pirkimų galimai neskaidraus vykdymo negauta.
2024 m. 46 įmonėms, dalyvavusioms 7 VSAT organizuotų viešųjų pirkimų, pateikta užpildyti viešųjų pirkimų vertinimo anketą. Tiekėjai, atsakydami į anketos klausimus, pastabų dėl procedūrinių pažeidimų, vykdant viešuosius pirkimus, neturėjo.

Kandidatūrų tikrinimas
Vadovaujantis 2020 m. lapkričio 19 d. VSAT vado įsakymu Nr. 4-405 patvirtinta Siunčiamų mokytis mokymosi įstaigose, priimamų dirbti ir dirbančių Valstybės sienos apsaugos tarnyboje prie Lietuvos Respublikos vidaus reikalų ministerijos asmenų kandidatūrų tikrinimo ir derinimo tvarka, 2024 m. patikrinta 674 asmenys, ketinę įsidarbinti VSAT ir jos padaliniuose ar ketinę mokytis PM ar Mykolo Romerio universitete. Dėl 33 pretendentų priimtas neigiamas sprendimas juos įdarbinti ar siųsti mokytis. 

Palyginus duomenis su 2023 m. (640 asmenų) ir 2022 m. (580 asmenų), 2024 m. patikrintų asmenų skaičius nežymiai padidėjo.
2024 m. iš visų patikrintų 674 asmenų, Vilniaus PR patikrino 277 asmenis, Varėnos PR – 169, Pagėgių PR – 82, Pakrančių apsaugos PR – 93 ir VSAT centrinėje įstaigoje (toliau – CĮ) – 53 asmenis. Dėl 33 pretendentų priimtas neigiamas sprendimas juos įdarbinti ar siųsti mokytis (Vilniaus PR – dėl 17 asmenų, Varėnos PR – 6, Pagėgių PR – 5, Pakrančių apsaugos PR – 3 ir VSAT CĮ – 2 asmenų), o tai sudaro 5 proc. visų patikrintų asmenų. Palyginti su ankstesniais metais, neigiami sprendimai sudarydavo 2023 m. – 7 proc. ir 2022 m. – 10 proc. visų patikrinimų. 
Pagrindinės priežastys, dėl ko buvo siūloma neįdarbinti VSAT ir jos struktūriniuose padaliniuose ar nesiųsti mokytis PM ar Mykolo Romerio universitete, vyrauja tos pačios kaip ir keletą metų iš eilės, tai asmenų teistumas už įvairias nusikalstamas veikas, sisteminis administracinių teisės nusižengimų darymas arba transporto priemonės vairavimas esant neblaiviam, ryšiai su kontrabanda siejamais asmenimis bei kitos asmenį neigiamai charakterizuojančios aplinkybės, turinčios įtakos sprendimo priėmimui.
2.2. Korupcinių nusikalstamų veikų tyrimai
Kaip žinia, korupcinėms ir su kontrabanda susijusioms nusikalstamoms veikoms būdingas didelis latentiškumas. Dažniausiai tokio pobūdžio nusikaltimuose nukentėjusių nebūna, todėl VSAT kriminalinės žvalgybos padaliniai retai gauna asmenų pranešimų ar skundų. Dėl šios priežasties VSAT kriminalinės žvalgybos padalinių veikla privalo būti proaktyvi, grįsta visapusiška kriminaline žvalgyba ir agentūrine veikla. 

Didžiausio efektyvumo korupcijos kontrolės srityje galima tikėtis, tik kartu vykdant kriminalinę žvalgybą ir korupcijos prevencijos priemones. Veiklos orientavimas tik pagal atskirą iš paminėtų sričių siekiamo rezultato neduotų.

VSAT Imuniteto valdyba yra kriminalinės žvalgybos subjektas ir vykdo korupcinių nusikalstamų veikų kriminalinės žvalgybos tyrimus. 

2024 m. už korupcines nusikalstamas veikas įtarimai pareikšti 5 VSAT pareigūnams. Šiems VSAT pareigūnams įtarimai buvo pareikšti, vienam už kyšininkavimą ir 4 už piktnaudžiavimą. Iš jų vienas pareigūnas buvo atleistas iš vidaus tarnybos (tačiau buvo atleistas už tai, kad vairavo neblaivus - vardo pažeminimas), du pareigūnai nušalinti nuo pareigų, o kiti du pareigūnai toliau dirba.

2006–2024 m. už korupcines nusikalstamas veikas pareikšti įtarimai 244 darbuotojams, iš kurių 161 nuteistas, 7 išteisinti, 64 atžvilgiu ikiteisminiai tyrimai nutraukti, dėl 12 procesiniai sprendimai kol kas nepriimti.
2024 m., dviejų kriminalinės žvalgybos tyrimų metu, buvo nustatyta, kad 2 VSAT pareigūnai, padarė korupcinio pobūdžio nusikalstamas veikas. Minėti abu pareigūnai piktnaudžiaudami tarnyba, sukūrė palankias sąlygas kontrabandos gabenimui naudojant dronus.
Vieno iš minėtų tyrimų metu buvo sulaikyti 5 asmenys, tarp jų ir vienas pareigūnas bei 26779 pakeliai cigarečių, pažymėtų Baltarusijos Respublikos akcizo ženklais. Šiuo metu ikiteisminis tyrimas tęsiamas, o pareigūnas nušalintas nuo tarnybos.
Kito iš minėtų tyrimų metu įtarimai buvo pareikšti 5 asmenims, tarp jų ir vienam pareigūnui. Taip pat šio tyrimo metu buvo rasta 12022 pakeliai cigarečių, pažymėtų Baltarusijos Respublikos akcizo ženklais. Šiuo metu ikiteisminis tyrimas tęsiamas, pareigūnas nušalintas nuo tarnybos, o dar vienas VSAT darbuotojas, susijęs su šia nusikalstama veika, paliko darbą VSAT savo paties prašymu.
Reikia pažymėti, kad prie korupcinių nusikalstamų veikų tyrimo prisideda ne tik VSAT Imuniteto valdyba, bet ir VSAT Kriminalinių tyrimų valdyba bei VSAT pasienio rinktinių kriminalinės žvalgybos skyriai, kurie, tirdami kontrabandos bylas, tikrina ir pareigūnų dalyvavimo nusikalstamoje veikoje versiją. Kontrabandos bylose, nustačius VSAT pareigūnų dalyvavimą, derinami VSAT kriminalinės žvalgybos padalinių ir imuniteto pareigūnų veiksmai.

3. PAGRINDINĖS KORUPCIJOS APRAIŠKOS

VSAT Imuniteto valdyba šiuo metu išskiria pagrindines sritis, kuriose dažniausiai aptinkama korupcijos apraiškų. 

Pirmoji problema – yra pareigūnų, užtikrinančių valstybės sienos apsaugą su Baltarusijos Respublika, piktnaudžiavimas tarnyba, pasireiškiantis tarnybinio pobūdžio informacijos, apie pasienio sargybų išdėstymą, judėjimo maršrutus, nesaugomas pasienio ruožo atkarpas, naudojamos technikos galimybes, perdavimą cigarečių kontrabandos organizatoriams. Nors per paskutinius kelis metus valstybės sienos apsaugos infrastruktūra smarkiai pasikeitė ir sienos stebėjimo sistemų bei papildomų apsaugos barjerų (koncertinos, tvorų, stebėjimo sistemų) diegimas pasienyje su Baltarusijos Respublika darė teigiamą įtaką korupcijos prevencijai, nes tai ženkliai apsunkino cigarečių kontrabandos, siejamos su korupcija, organizavimą, bet ir jie nesnaudė ir pastoviai tobulėja. Jei anksčiau kontrabandinės cigaretės dažniausiai būdavo gabenamos per valstybės sieną fiziškai permetant per apsaugos barjerus, tvoras, tai dabar kontrabandos gabenimui pasitelkiamos įvairios skraidyklės (dronai, oro balionai), kurios gali gabenti nuo kelių iki keliasdešimties blokų (kartais ir kelių dėžių) kontrabandinių cigarečių. Tokios kontrabandos užkardymas yra gana sudėtingas, kadangi operatoriai nebūtinai turi būti prie valstybės sienos ir Lietuvoje, o ir krovinys numetamas specialiai pasirinktoje vietoje toliau nuo pareigūnų patruliavimo vietų, bet ir tokiose neteisėtos veiklos schemose dažnais atvejais dalyvauja ir pareigūnai, kadangi kontrabandą užsiimantiems asmenis būtina informacija apie VSAT pajėgų išsidėstymą ir judėjimą.

Kita problema, kuri pradėjo ryškėti dar 2023 m., tai pareigūnų piktnaudžiavimas jiems suteiktomis socialinėmis garantijomis, o t.y. važiavimo išlaidų kompensavimu ir butpinigių gavimu. Kaip pastebima, pareigūnų tarpe gaji nuomonė, kad reikia pasiimti maksimalias kompensacijas ar išmokas, kiek tik duoda valstybė, ir nesvarbu kokiais būdais, o kaip išaiškėjo atliekant analizes ir informacijos tikrinimus, tame tarpe ir nelegaliais. Buvo nustatyta pakankamai daug atvejų, kai pareigūnai įvairiais būdais bandė gauti važiavimo išlaidų kompensavimą, nors jie tų išlaidų nepatirdavo ar patirdavo žymiai mažesnes nei deklaruodavo. Buvo taikytos įvairios priemonės tokių nesąžiningų pareigūnų atžvilgiu ir išskaičiavimai, ir po prevencinių pokalbių naujų prašymų teikimai, o buvo imtasi ir drastiškų veiksmų pradedant ikiteisminius tyrimus. Situaciją su butpinigiais smarkiai pakeitė išaugusios išmokos, ir jei anksčiau butpinigių mokėjimo prašydavo vos keli pareigūnai, tai 2024 m. tokių pareigūnų išaugo iki 147 pareigūnų, tačiau po atliktų patikrinimų, iš jų butpinigių mokėjimas buvo nutrauktas (neatitiko keliamų reikalavimų) 22 pareigūnams. VSAT Imuniteto valdybos pareigūnai 2024 m. atliko VSAT pareigūnų gaunančių butpinigius pateiktų duomenų kontrolę bei nustatė, kad viena pareigūnė galimai neteisėtai gauna butpinigius. Dėl šios veikos buvo pradėtas ikiteisminis tyrimas, kuris šiuo metu dar vyksta. Taip pat šiuo klausimu buvo dirbama ir prevenciškai. Buvo pravedami prevenciniai pokalbiai po kurių pareigūnai atsisakydavo butpinigių.
2025 m. bus ir toliau aktyviai vykdomos korupcijos prevencijos ir kriminalinės žvalgybos priemonės, sprendžiant problemas VSAT veiklos srityse, kuriose labiausiai reiškiasi korupcija.
4. KYŠININKAVIMAS TARPTAUTINIUOSE PKP (SMULKIOJI KORUPCIJA)

Siekiant išgyvendinti pasieniečių neteisėtus veiksmus, pasireiškiančius neteisėtu įvairaus dydžio rinkliavų rinkimu iš valstybės sieną kertančių asmenų už neva sklandų ir greitesnį valstybės sienos kirtimą, pasienio kontrolės punktuose eilę metų vykdoma korupcijos prevencijos priemonė, kuria pareigūnai įpareigoti pasirašytinai įspėti asmenis vykstančius per valstybės sieną ir kelionės ar transporto priemonių dokumentuose palikusius pinigus apie baudžiamąją atsakomybę už valstybės tarnautojo papirkimą. Esant aiškiems papirkimo požymiams, yra pradedami ikiteisminiai tyrimai, kurių 2024 metais buvo pradėta – 3, o 2023 metais nebuvo pradėta.

2023 m. 162 vykstantiems per valstybės sieną asmenims surašyti įspėjimai, t. y. 27 proc. mažiau nei per 2023 m. (222 įspėjimai) ir 33 proc. mažiau nei per 2022 m. (242 įspėjimai). 

Įteiktų įspėjimų nežymus sumažėjimas sietinas su vykstančių asmenų per valstybės sieną srauto sumažėjimu, dėl taikomu ES sankcijų Rusijos ir Baltarusijos piliečiams bei Tverečiaus, Šumsko, Lavoriškių ir Raigardo PKP uždarymo. Taip pat pastebėtina, kad išlieka teigiamas įspėjimų surašymo prevencinis poveikis asmenims vykstantiems per valstybės sieną. Kelionės dokumentuose paliekamų pinigų mažėjimą patvirtina Imuniteto pareigūnų kartu su rinktinių ir užkardos pasieniečiais bendri pasienio tikrinimai, kuomet per keletą valandų Medininkų, Šalčininkų ir Kybartų PKP nebuvo nustatytas nei vienas toks atvejis. Daugiausia įspėjimų buvo surašyta: Medininkų PKP – 64, Kauno oro uosto PKP – 40, Šalčininkų PKP – 25, Vilniaus oro uosto PKP – 20, kituose PKP ir Lietuvos Respublikos teritorijoje – 13. 

Daugiausia buvo įspėta lietuvių – 49 (2023 m. – 71), baltarusių – 48 (82), rusų – 16 (15), ukrainiečių – 7 (4), uzbekų – 5 (10), Anglų – 6 (5), kitų šalių piliečių – 31 (38). Iš jų 53 (2023 m. – 69) atvejai atvykstant į LR, 107 (151) atvejai – išvykstant iš LR ir 2 atvejai LR teritorijoje.

Kaip matyti iš statistikos, 2024 m. sumažėjo įspėtų Lietuvos, Baltarusijos, Uzbekijos ir kitų šalių piliečių, tačiau nežymiai padaugėjo įspėtų Rusijos bei Anglijos piliečių.
Dažniausiai įspėjami lėktuvų keleiviai – 60 (2023 m. – 63), maršrutinio tr. keleiviai – 48 (27), lengvųjų transporto priemonių vairuotojai – 34 (73), vilkikų vairuotojai – 14 (30), kita – 6 (2).

Kaip matyti iš statistikos, 2024 m. padaugėjo įspėtų maršrutinių transportų vykusių asmenų bet sumažėjo lengvosiomis transporto priemonėmis, lėktuvais ir krovininių transportų vykusių asmenų.
Dažniausiai kelionės dokumentuose buvo aptinkamos 20-50 eurų kupiūros. Kelionės dokumentuose paliekamos valiutos statistika: Eurai – 111 atvejų (2023 m. – 155), BY rubliai – 15 (17), GB svarai – 13 (14), JAV doleriai – 5 (14), RUS rubliai – 5 (7), kita valiuta – 13 (16).

2024 m. kelionės dokumentuose aptiktų valiutų tendencija praktiškai išlieka tokia pati.

Didžiausią iniciatyvą korupcijos prevencijos srityje parodę pareigūnai (surašę daugiausia įspėjimų ir inicijavę ikiteisminius tyrimus dėl papirkimo) buvo paskatinti minint Tarptautinę antikorupcijos dieną. 

5. ANONIMINĖ ASMENŲ APKLAUSA

Siekiant surinkti maksimaliai objektyvią informaciją apie padėtį pasienio kontrolės punktuose, kiekvienų metų pabaigoje vykdoma anoniminė per valstybės sieną vykstančių asmenų apklausa, dalijant vairuotojams (daugiausiai sunkvežimių) anonimines anketas. Anketas dalija Imuniteto valdybos pareigūnai. Šia anonimine apklausa siekiama išsiaiškinti, koks yra korupcijos paplitimas pasienio kontrolės punktuose ir kaip keliaujantys per valstybės sieną asmenys tai vertina. 2024 m. apklausti 266 keliaujantys asmenys (2023 m. – 451, o 2022 m. – 494).

Į klausimą, ar per pastaruosius 12 mėnesių teko susidurti su situacija, kai VSAT pareigūnas reikalavo kyšio ar savo veiksmais leido suprasti, kad nori gauti kyšį, 2 respondentai atsakė teigiamai (2023 m. – 3, 2022 m. – 6). Į klausimą, ar per pastaruosius 12 mėnesių teko duoti kyšį VSAT pareigūnui, 2024 m. tokių atvejų nepasitaikė (2023 m. – 2, 2022 m. – 6).
Pagal apklausų duomenis, 2024 m. vykstantys per valstybės sieną asmenys nedavė kyšių, (2023 m. tokių atvejų buvo 2, tai yra 1 kartą Kybartų PKP dirbantiems pareigūnams ir 1 asmuo davė kyšį Medininkų PKP, o 2022 m. tokių atvejų nebuvo).

Didžiajai daliai respondentų (79 proc.) pakanka informacijos, į ką kreiptis ar kam pranešti apie reikalaujamą kyšį. 21 proc. apklaustųjų nurodė, kad nežino, į ką kreiptis dėl reikalaujamo kyšio, nors imamasi visų priemonių informuoti per valstybės sieną vykstančius asmenis, tai yra lipdukai su anoniminiais telefonais pareigūnų darbo vietose, anoniminė pašto dėžutė internetinėje svetainėje bei Imuniteto valdybos pareigūnų kontaktiniai duomenys. 2023 m. šie rodikliai buvo atitinkamai 78 ir 22 proc. 

Palyginus 2023–2024 m. duomenis, stebima teigiama tendencija, t. y. 2 proc. (nuo 77 iki 79 proc.) padidėjo asmenų, manančių, kad VSAT pareigūnai yra nekorumpuoti, dalis. Asmenų, manančių, kad VSAT pareigūnai yra korumpuoti, išliko kaip ir 2023 m. – 0 proc. Manančiųjų, kad VSAT pareigūnų mažesnė dalis yra korumpuoti, sudarė 1 proc., o 2023 m. – 3 proc. Neturinčiųjų nuomonės dalis išlieka stabili 20 proc.

Palyginus 2024 m. apklausų duomenis su 2023 m., 1 proc. padaugėjo asmenų manančių, kad korupcijos pasireiškimo lygis sumažėjo (2022 m. sudarė 30 proc.). Asmenų, manančių, kad korupcijos pasireiškimo lygis 2024 m. padidėjo, visiškai nebuvo, palyginus su 2023 m., tokių buvo vos 0,1 proc., o 2022 m. taip pat visai nebuvo. Asmenų, manančių, kad situacija nesikeičia, skaičius sumažėjo iki 8 proc. (2023 m. – 27 proc., 2022 m. – 6 proc.). Neturinčiųjų nuomonės į šį klausimą skaičius 2024 m. sudarė 75 proc., 2023 m. – 77 proc., o 2022 m. - 64 proc. 

Nepaisant to, kad korupcija pasižymi ypač dideliu latentiškumu, galima daryti prielaidą, jog per valstybės sieną vykstantys asmenys nejaučia didelio nepasitenkinimo pasienio kontrolės punktuose dirbančių VSAT pareigūnų darbu ir tai leidžia pagrįstai manyti, kad korupcijos lygis nėra didelis. Tai patvirtina per valstybės sieną vykstančių asmenų pateikti vertinimai bei kriminalinės žvalgybos duomenys.
Kaip ir buvo tikimasi, didelė dalis asmenų yra girdėję apie įspėjimų surašymą už dokumentuose paliktus pinigus, 2024 m. – 86 proc., 2023 m. – 88 proc., o 2022 m. tai sudarė 89 proc. nuo apklaustų respondentų. Įspėjimų surašymas už dokumentų su juose įdėtais pinigais pateikimą VSAT pareigūnams vykdomas jau 11 metų, šią priemonę vykdo ir muitinės pareigūnai, todėl tikėtina, kad asmenų, žinančių apie šią korupcijos prevencijos priemonę, skaičius kiekvienais metais išliks didelis.

Apibendrinant anoniminės apklausos duomenis, galima teigti, kad nors ir ne visais atvejais respondentai pateikė visiškai išsamius ir atvirus atsakymus, šie duomenys leidžia susidaryti bendrą vaizdą apie pasienio kontrolės punktuose egzistuojančias korupcijos apraiškas ir per valstybės sieną vykstančių asmenų vertinimus, o jie yra labiau teigiami negu neigiami.
6. VSAT DARBUOTOJŲ ATSPARUMAS KORUPCIJAI

VSAT Imuniteto valdyba ir Veiklos kokybės skyrius, siekdami nustatyti ir įvertinti darbuotojų atsparumo korupcijai lygį ir pokyčius šioje srityje bei tobulinti VSAT korupcijos prevenciją, atliko anoniminę apklausą. Kaip ir kasmet apklausa vyko lapkričio mėnesį. Taip pat buvo analizuojami pokyčiai pagal anketoje užduodamus klausimus. 

Apklausos respondentai buvo prašomi įvertinti kai kuriuos anketos teiginius balais nuo 1 iki 5. Elektroninę apklausos anketą užpildė 1051 respondentas. Pernai apklausoje dalyvavo 1016 dalyviai. 
Apklausos metu buvo siekiama išsiaiškinti darbuotojų nuomonę apie esamos VSAT antikorupcinės aplinkos veiksnius. Apibendrinus gautus vertinimus paaiškėjo, kad tarnybos darbuotojams pakanka žinių ir suvokia korupcinio pobūdžio nusikaltimų prevenciją ir pasekmes – vertinimas 89,9 proc. (2023 m. - 91,4 proc.). Šiais metais pasiektas labai geras vertinimas, nes darbuotojų nuomone net 89,1 proc. (2023 m. - 90,7 proc.) tiesioginis vadovas rodo deramą požiūrį korupcinio pobūdžio nusikaltimų netoleravimui. 85,9 proc. (2023 m. – 87,1 proc.) apklaustųjų vertina, kad kolegos taip pat rodo deramą požiūrį į korupcinio pobūdžio nusikaltimų netoleravimą, 85,1 proc. (2023 m. - 86,7 proc.) - kad VSAT vadovybė rodo deramą požiūrį korupcinio pobūdžio nusikaltimų netoleravimui, 81,6 proc. (2023 m. - 83,1 proc.), kad Pasieniečių mokyklos absolventai rodo deramą požiūrį korupcinio pobūdžio nusikaltimų netoleravimui. Bendras vertinimų vidurkis 86,3 proc. (2023 m. - 87,8 proc.) nežymiai sumažėjo lyginant su pastaraisiais metais, tačiau darbuotojai antikorupcinės aplinkos veiksnius vertina gerai. 

Net 88,1 proc. (2023 m. – 88,4 proc.) apklausos dalyvių teigia, kad praneštų apie jiems žinomą korupcijos atvejį. 10,2 proc. (2023 m. – 10,4 proc.) nežino, kaip pasielgtų, 1,7 proc. (2023 m. – 1,2 proc.) apklaustųjų nepraneštų. Galima teigti, kad respondentų nuomonė išlieka stabili šiuo klausimu ir skaičiai kinta nežymiai.

Apklausos dalyvių buvo prašoma įvertinti teiginius, jei nuspręstų pranešti apie žinomą korupcijos atvejį. Kad pranešimas apie korupcijos atvejus turi prasmę organizacijos gerovei apklaustieji vertina gerai 87,8 (2023 m. – 89,9 proc.). Žino, kam ir kokiu būdu pranešti vertina 88,2 proc. (2023 m. - 89,7 proc.). Darbuotojai nebijo neigiamo bendradarbių požiūrio 82,9 proc. (2023 m. – 84,1 proc.). Pasitikėjimą Imuniteto pareigūnais respondentai vertina 81,8 proc. (2023 m. – 83,5 proc.). Darbuotojai tik vidutiniškai 78,8 proc. (2023 m. – 79,6 proc.) įvertino teiginį ,,jaučiuosi saugus pranešdamas“. Apibendrinat gautus rodiklius, darbuotojai pranešimo apie korupcijos atvejus reikšmingumą vertina gerai, vertinimų vidurkis 85,4 proc. Lyginat su praėjusių metų rodikliais, ženklių pokyčių vertinimuose, nestebima.

Į klausimą, ar respondentams asmeniškai žinoma apie kokias nors korupcinio pobūdžio veikas, kurios galimai vyksta VSAT, 5,9 proc. (2023 m. - 8,1 proc.) atsako TAIP, 65,9 proc. (2023 m. - 66,1 proc.) nurodo, kad NE, ir 28,2 proc. (2023 m. - 25,8 proc.) apskritai negali atsakyti (nežino). 

Apklausos dalyviai nurodo, kad apie galimai vykstančias korupcines veikas VSAT 33,3 proc. (2023 m. – 34,9 proc.) apklaustųjų sužinojo iš kolegų, 38,1 proc. (2023 m. – 38,6 proc.) sužinojo iš socialinių medijų (televizija, internetas, intranetas, suvestinė), 11,1 proc. (2023 m. – 16,9 proc.) teigia, kad pats asmeniškai matė, o 17,5 proc. (2023 m. - 9,6 proc.) nurodo, kad sužinojo atlikdami tarnybines funkcijas ir pan.

Apklausos dalyviai nurodo, kad jiems žinoma apie šias korupcinio pobūdžio veikas VSAT: 

Piniginio ar kitokio atlygio gavimas už tarnybinių pareigų atlikimą/neatlikimą – 24,1 proc. (2023 m. - 20,9 proc.);

Naudojimasis tarnybiniu transportu ne tarnybos tikslais – 12 proc. (2023 m. – 9,9 proc.);

Įstaigos resursų (pvz. popieriaus,  kuro, maisto produktų ir t.t.) pasisavinimas – 6,6 proc. (2023 m. – 7,2 proc.);

Tarnybinės informacijos atskleidimas tretiesiems asmenims (pvz. apie sargybų sudėtį ir išdėstymą ir t.t.) – 15,7 proc. (2023 m. - 17,9 proc.),

Duomenų bazių panaudojimas asmeniniais tikslais ar kito asmens prašymu – 9 proc. (2023 m. - 10,3 proc.);

Giminaičių, draugų protegavimas (nepotizmas) – 9,6 proc. (2023 m. - 9,5 proc.);

Neskaidrūs viešieji pirkimai – 10,2 proc. (2023 m. – 10,3 proc.);

Neteisingas išlaidų deklaravimas siekiant pasipelnyti (butpinigiai, važiavimo išlaidos ir pan.) – 10,2 proc. (2023 m. – 12,9 proc.);

Iš pateiktų atsakymų akivaizdu, kad labiausiai paplitęs ,,reiškinys“ susijęs su korupcija – kaip ir 2023 m. vykdytoje apklausoje - kyšininkavimas bei tarnybinės informacijos atskleidimas tretiesiems asmenims.
Kiekvienas apklausos dalyvis galėjo įvertintai VSAT darbuotojų atsparumą korupcijai skalėje nuo 1 iki 5. Įvertinimas 4,03 (2023 m. - 4,04). Apibendrinus pateiktus atsakymus, matyti, kad darbuotojų atsparumo vertinimo rodiklis geras – 80,6 proc. (2023 m. - 80,8 proc.). Reikšmingų pokyčių vertinat šį komponentą nėra. 

7. KITOS GRĖSMĖS
Atsižvelgiant į 2024 m. sausio 24 d. naujai priimtą LR Vyriausybės nutarimą Nr. 74 „Dėl profesinės karo tarnybos karių, vidaus tarnybos sistemos pareigūnų ir Lietuvos Respublikos vadovybės apsaugos tarnybos pareigūnų vykimo į draudžiamas vykti ne tarnybos tikslais užsienio valstybes ar teritorijas“, VSAT buvo parengtas bei VSAT vado 2024 m. gegužės 17 d. įsakymu Nr. 4-203 patvirtintas naujas išvykų į užsienio valstybes tvarkos aprašas ir klausimynas, kuriame papildomai numatytas darbuotojų išvykų uždraudimas į Rusijos Federaciją, Baltarusijos Respubliką ir Kinijos Respubliką bei numatytos išimtys, kada leidžiama vykti. 
Nuo 2024 m. sausio 1 d. asmeniniais tikslais į RF Kaliningrado sitį, viena VSAT darbuotoja dirbanti pagal darbo sutartį, vyko net 14 kartų, o į BLR vyko 6 VSAT darbuotojai dirbantys pagal darbo sutartį. Dėl minėtų vykimų, darbuotojų atžvilgiu buvo pradėti tarnybiniai patikrinimai, po ko viena darbuotoja buvo atleista iš VSAT, o kiti penki darbuotojai buvo įspėti, kad už pakartotinį nusižengimą, su jais bus nutraukta darbo sutartis.

Į kitas, ne NATO aljansui ir ES priklausančias šalis registruota 145 išvykos, į kurias vyko 113 darbuotojų. VSAT Imuniteto valdybos Pirmojo skyriaus pareigūnas konsultavo visus darbuotojus, kurie vyko į trečiąsias šalis asmeniniais tikslais. Neigiamą poveikį iš trečiųjų šalių žvalgybos ir saugumo tarnybų patyrusių VSAT darbuotojų nenustatyta.
Prieš vykdami į ne NATO aljansui ir ES priklausančias šalis, darbuotojai įpareigoti susipažinti su VSAT intranete paskelbtomis rekomendacijomis, kaip elgtis išvykų metu, o darbuotojams, tarnybos tikslais vykstantiems į užsienio valstybes bei išvykos metu naudojantiems išmaniuosius įrenginius, nurodyta nesijungti prie tarnybinio elektroninio pašto ir kitų tarnybos informacinių sistemų ir duomenų saugyklų. 
VSAT intranete paskelbta išvykų į užsienio valstybes atmintinė. VSAT darbuotojams pateiktos elgesio rekomendacijos jiems lankantis trečiosiose šalyse, atkreipiant daugiau dėmesio į elektroninių prietaisų naudojimą išvykų metu. Visi darbuotojai, grįžę iš minėtų užsienio valstybių, įpareigoti užpildyti nustatytos formos klausimyną, kurį vėliau analizuoja VSAT Imuniteto valdybos pareigūnai. Nustatę galimus VSAT darbuotojų verbavimo atvejus ar kitą rizikos požymių turinčią informaciją, VSAT apie tai informuoja VSD ir KAM AOTD.
8. KITAS DARBAS

2024 m. atlikta Valstybinio socialinio draudimo fondo duomenų analizė, dėl VSAT valstybės tarnautojų dirbamo kito darbo. Per 2024 m. kitą darbą (vykdė individualią žemės ūkio veiklą, dirbo darbą pagal darbo sutartis ir pan.) dirbo 541 VSAT statutinis valstybės tarnautojas (tai sudaro 18,4 proc. visų VSAT statutinių valstybės tarnautojų), iš kurių 142 (2023 m. tokių asmenų buvo 131) dirbo kitą darbą pagal darbo sutartis ir turėjo gauti leidimus dirbti kitą darbą. Turimais Sodros duomenimis, 4 statutiniai valstybės tarnautojai, kurie turėjo leidimus dirbti kitą darbą, 2025-01-01 buvo nutraukę darbo santykius kitame darbe; 7 statutiniai valstybės tarnautojai, kurie neturėjo leidimo dirbti kitą darbą - buvo įdarbinti uždarosiose akcinėse bendrovėse vienam mėnesiui, taip pat 3 statutiniai valstybės tarnautojai dirbo įmonėse po 1 dieną po ko dėl asmeninių priežasčių darbo santykius nutraukė, todėl jiems neliko poreikio kreiptis dėl leidimo išdavimo. Atliekant analizę, nenustatyta atvejų, kad VSAT tarnautojų dirbamas kitas darbas (neatsižvelgiant į tai, ar jam buvo reikalingas leidimas, ar nebuvo) būtų sukėlęs viešųjų ir privačių interesų konfliktą valstybės tarnyboje, sudarytų prielaidas tarnybą panaudoti asmeniniais interesais, diskredituotų valstybės tarnybos autoritetą ar kliudytų valstybės tarnautojui tinkamai atlikti jo pareigybės aprašyme nustatytas funkcijas, tačiau buvo nustatyta, kad 2024 m. 13 statutinių valstybės tarnautojų dirbo neturėdami leidimo, t. y. nebuvo pateikę prašymų leisti dirbti kitą darbą pagal darbo sutartį. Visi valstybės tarnautojai buvo informuoti asmeniškai ir įpareigoti skubiai kreiptis dėl leidimų išdavimo. 
Atkreiptinas dėmesys, kad kai kurie VSAT statutiniai valstybės tarnautojai dirbo kitą darbą pagal darbo sutartį keliose darbovietėse, arba dirbo pagal darbo sutartį tam tikroje įmonėje ir kartu vykdė individualią veiklą. 

Pažymėtina, kad nuo 2022-01-14 įsigaliojo LR vidaus reikalų ministrės 2022-01-12 įsakymas Nr. 1V-13, dėl LR vidaus reikalų ministro 2018-12-31 įsakymo Nr. 1V-985 patvirtinto Valstybės tarnautojų prašymų leisti dirbti kitą darbą pagal darbo sutartį nagrinėjimo, sprendimų priėmimo ir atšaukimo tvarkos aprašo netekusio galios, todėl karjeros valstybės tarnautojams nebereikalingas leidimas dirbti kitą darbą pagal darbo sutartį. 2024 m. kitą darbą dirbo 34 VSAT karjeros valstybės tarnautojai. Atliekant analizę, nenustatyta atvejų, kad VSAT karjeros valstybės tarnautojų dirbamas kitas darbas būtų sukėlęs viešųjų ir privačių interesų konfliktą valstybės tarnyboje, sudarytų prielaidas tarnybą panaudoti asmeniniais interesais, diskredituotų valstybės tarnybos autoritetą ar kliudytų valstybės tarnautojui tinkamai atlikti jo pareigybės aprašyme nustatytas funkcijas.

2024 m. iš 142 pagal darbo sutartį kitą darbą dirbusių statutinių valstybės tarnautojų, 88 dirbo uždarose akcinėse bendrovėse ir akcinėse bendrovėse, 5 individualiuose žemės ūkiuose, 3 Greitosios medicinos pagalbos tarnyboje, 7 mažosiose bendrijose, 17 individualiose įmonėse ir viešosiose įstaigose, daugiausiai vairuotojais, pagalbiniais darbininkais, apsaugos darbuotojais, vadybininkais ir t.t.; 15 darbas buvo susijęs su švietimui (mokslui) būdingų paslaugų veikla (universitetuose, kultūros centruose, gimnazijose, mokyklose ir pan.), sportiniu ir rekreaciniu švietimu, socialinio darbo veikla; 7 daugiabučių namų savininkų bendrijose (sodų, garažų bendrijose, įvairiose veiklos grupėse). 

Taip pat 2024 m. 399 VSAT statutiniai valstybės tarnautojai vykdė veiklą, kuriai nereikėjo gauti leidimo dirbti kitą darbą, iš kurių:

· 47 vykdė individualią žemės ūkio veiklą;

· 320 vykdė veiklas, kuriomis gali būti verčiamasi turint verslo liudijimą, arba vertėsi kita individualia veikla;

· 20 dirbo mažosiose bendrijose (ne pagal darbo sutartį);

· 12 dirbo kitą darbą LR vyriausiojoje rinkimų komisijoje (LR prezidento ir LR seimo rinkimų metu), tačiau atsižvelgiant į tai, kad su jais darbo sutartys nebuvo sudaromos, jiems nereikėjo gauti leidimų dirbti kitą darbą.

Daugiausia 56 kitą darbą pagal darbo sutartis dirbo Vilniaus PR, Pagėgių PR – 28, Varėnos PR – 24, Pakrančių apsaugos PR – 20, VSAT CĮ – 14 statutinių valstybės tarnautojų.

9. DARBUOTOJŲ GIMINYSTĖS RYŠIAI

2024 m. buvo analizuojama, kiek VSAT dirbančių darbuotojų tarpusavyje yra susiję giminystės ryšiais. Nustatyta, kad VSAT ir jos struktūriniuose padaliniuose dirba 714 darbuotojų (19 proc. visų VSAT darbuotojų), kurie tarpusavyje susiję giminystės ryšiais. 2023 m. buvo 725 darbuotojai (19 proc. visų VSAT darbuotojų), 2022 m. - 682 darbuotojai (18 proc. visų VSAT darbuotojų) buvo tarpusavio giminystės ryšiais susijusių darbuotojų. Per pastaruosius kelerius metus stebime nežymų pokytį. 
VSAT CĮ tokių darbuotojų dirba 108, Vilniaus pasienio rinktinėje – 187, Varėnos – 197, Pagėgių – 192, Pakrančių apsaugos - 30. Iš 714 darbuotojų, kurie tarpusavyje susiję giminystės ryšiais, 25 darbuotojai yra susiję netiesioginiu pavaldumu arba turi kontrolės funkciją, t. y. galimas viešų ir privačių interesų konfliktas tikrinant artimo asmens tarnybos vykdymą (VSAT CĮ 8 darbuotojų, Vilniaus – 6, Varėnos – 7, Pagėgių – 2, PAR- 2). 

Didžioji dalis darbuotojų privačių interesų deklaracijose yra deklaravę fizinius asmenis, dėl kurių gali kilti privačių interesų konfliktas. Tie darbuotojai, kurie nebuvo deklaravę savo ryšių, buvo informuoti, kad papildytų savo privačių interesų deklaracijas ryšiais su asmenimis, dėl kurių gali kilti privačių interesų konfliktas. Susipažinę su privačių interesų deklaracijomis, 2024 m. atsakingi VSAT Imuniteto valdybos pareigūnai parengė 3 rašytines rekomendacijas darbuotojams, kaip elgtis, kad nekiltų privačių interesų konfliktas, yra rekomenduojama nusišalinti, sprendžiant visus klausimus, susijusius su deklaracijose nurodytais fiziniais asmenimis. Apžvelgus VSAT darbuotojų turimus tarpusavio giminystės ryšius, ypač rizikingų pavaldumo santykių, dėl kurių galėtų kilti neišvengiami interesų konfliktai, be anksčiau paminėtų, nenustatyta. Pažymėtina, kad privačių interesų deklaracijose neretai nurodoma ir tie asmenys, dėl kurių nėra konflikto regimybės, tačiau nurodoma kaip dirbantis VSAT asmuo.

10. DRAUSMĖ IR TARNYBINIAI PATIKRINIMAI

2024 metais VSAT Teisės skyrius atliko 98 tarnybinius patikrinimus bei tyrimus (2023 m. – 84, 2022 m. – 103). Iš pateiktų duomenų matyti, kad atliekamų tarnybinių patikrinimų, darbuotojų galimai padarytų tarnybinių ar drausmės pažeidimų bei nelaimingų atsitikimų tyrimų skaičius, palyginti su praėjusių metų rodikliais, nežymiai bet padidėjo. Minėtu laikotarpiu atlikti 94 (2023 m. – 82) tarnybiniai patikrinimai, 4 (2023 m. – 2) tyrimai siekiant nustatyti, ar pareigūno tarnybos metu patirta trauma atliekant tarnybines pareigas buvo susijusi su didesniu pavojumi arba rizika pareigūno sveikatai, ar jam turėtų būti išmokama kompensacija, numatyta Lietuvos Respublikos vidaus tarnybos statuto 60 str. 3 d.

Nagrinėjamu laikotarpiu daugiausiai tyrimų atlikta Vilniaus PR (42), Pagėgių PR (21), Varėnos PR (18), VSAT CĮ (8), Pakrančių apsaugos PR (6) bei PM (2). Per 2022 m. ir 2023 m. daugiausia tarnybinių patikrinimų buvo atlikta Pagėgių PR, Varėnos PR bei Vilniaus PR.
	Padaliniai
	Atliktų tyrimų skaičius

	
	2022 m.
	2023 m.
	2024 m.

	CĮ
	20
	11
	8

	Vilniaus PR
	22
	25
	42

	Varėnos PR
	27
	22
	18

	Pagėgių PR
	30
	24
	21

	Pakrančių apsaugos PR
	-
	-
	6

	PM
	4
	2
	3

	IŠ VISO:
	103
	84
	98


2024 m. nustatyti 6 šiurkštūs tarnybiniai/drausminiai nusižengimai: 2 pareigūnų (už nebuvimą tarnyboje 1 pareigūnui skirta tarnybinė nuobauda papeikimas, 1 – atleidimas iš vidaus tarnybos), 2 valstybės tarnautojų (1 už nebuvimą tarnyboje ir 1 už ne tarnybos metu vairavimą transporto priemonės esant neblaiviam, abiem skirti griežti papeikimai) ir 2 darbuotojų (dėl neatvykimo į darbą su abiem darbuotojais nutrauktos darbo sutartys).
Ataskaitiniu laikotarpiu buvo nustatyta 14 pareigūno vardo pažeminimo atvejų (iš jų 9 įvykdė neblaivūs ir 1 apsvaigęs nuo narkotinių medžiagų). 
Vilniaus pasienio rinktinėje nustatyti 5 pareigūno vardo pažeminimo atvejai (4 neblaivūs vairavo) ir 1 pasienio užkardos pareigūnas ne tarnybos metu į pasienio ruožą atvežė asmenis, ketinusius kirsti valstybės sieną iš LR į BR. Minėti 5 pareigūnai buvo atleisti iš vidaus tarnybos.

Varėnos pasienio rinktinėje – 3 (1 pasienio užkardos pareigūnas ne tarnybos metu, būdamas neblaivus, viešoje vietoje naudojo fizinį smurtą prieš sutuoktinę, 1 pasienio užkardos pareigūnas tarnybos metu buvo apsvaigęs nuo narkotinių medžiagų, 1 pasienio užkardos pareigūnas neteisėtai realizavo elektroninių cigarečių pildykles). Visi minėti Varėnos pasienio rinktinės pareigūnai buvo atleisti iš tarnybos.
Pagėgių pasienio rinktinėje – 3 pareigūno vardo pažeminimo atvejai (Visi 3 pasienio užkardų pareigūnai vairavo transporto priemones būdami neblaivūs). Visi minėti Pagėgių pasienio rinktinės pareigūnai buvo atleisti iš tarnybos.
Pakrančių apsaugos pasienio rinktinėje – 1 pareigūno vardo pažeminimo atvejis (pareigūnas ne tarnybos metu vairavo transporto priemonę būdamas neblaivus). Jis buvo atleistas už pareigūno vardo pažeminimą. 

1 Specialiosios paskirties skyriaus pareigūnas ne tarnybos metu naudojo fizinį smurtą prieš kitą asmenį, o 1 Užsieniečių registracijos centro pareigūnas klastojo važiavimo išlaidas patvirtinančius dokumentus bei sukčiavo. Abu pareigūnai buvo atleisti iš tarnybos.

Palyginus su ankstesnių metų analogišku laikotarpiu, pareigūno vardo pažeminimo atvejų skaičius išaugo – per analogišką 2022 m. laikotarpį nustatyti 7 pareigūno vardo pažeminimo atvejai (5 iš jų neblaivių pareigūnų padaryti nusižengimai), o per 2023 m. – 10 pareigūno vardo pažeminimo atvejai (7 iš jų neblaivių pareigūnų padaryti nusižengimai).
Už įvykdytus tarnybinius nusižengimus per 2024 m. VSAT darbuotojams skirtos 73 tarnybinės nuobaudos: 5 atleidimai iš vidaus tarnybos, 12 griežtų papeikimų, 20 papeikimų ir 36 pastabos, 6 darbuotojai įspėti, kad už pakartotinį analogišką darbo pareigų pažeidimą su jais gali būti nutraukta darbo sutartis. Per 2022 m. buvo skirta 70 tarnybinių nuobaudų, o per 2023 m. – 63 tarnybinės nuobaudos. 

2024 m. tarnybinius nusižengimus įvykdė 1 apsvaigęs nuo narkotinių medžiagų ir 13 neblaivių VSAT pareigūnų, 1 valstybės tarnautojas bei 1 PM kursantas. Per 2022 m. šio pobūdžio nusižengimus įvykdė 10 pareigūnų, 1 karjeros valstybės tarnautojas ir 1 PM kursantas, o per 2023 m. – 9 pareigūnai.
Apibendrinus nagrinėjamo laikotarpio statistinius duomenis matyti, kad atliekamų tarnybinių patikrinimų dėl darbuotojų galimai padarytų tarnybinių ar drausmės pažeidimų bei nelaimingų atsitikimų tyrimų skaičius, palyginti su praėjusių metų rodikliais, truputi padidėjo, taip pat ir neblaivių pareigūnų įvykdytų pažeidimų skaičius bei pareigūno vardo pažeminimo atvejų skaičius nors ir nežymiai, bet vėl padidėjo. 

11. PRANEŠIMŲ ANALIZĖ 
Atlikus VSAT struktūriniuose padaliniuose gautų pranešimų analizę nustatyta, kad 2024 m. gautų pranešimų skaičius, palyginti su 2022 m. ir 2023 m. gautų pranešimų skaičiumi, vėl sumažėjo.
1. Gauti pranešimai:

2024 m. – 52;
2023 m. – 68;
2022 m. – 44.
1.1. 2024 m. – 52 (VSAT CĮ – 33, Vilniaus PR – 1, Varėnos PR – 12, Pagėgių PR – 1; Muitinės departamento – 2; Policijos departamento – 2);

1.2. 2023 m. – 68 (VSAT CĮ – 52, Vilniaus PR – 2, Varėnos PR – 13, Pagėgių PR – 0; Muitinės departamento – 1);
1.3. 2022 m. – 44 (VSAT CĮ – 32, Vilniaus PR – 0, Varėnos PR – 12, Pagėgių PR – 0).

2. Pranešimai VSAT struktūriniuose padaliniuose gauti šiais būdais:

2.1. anoniminio pasitikėjimo telefonais arba tiesiogiai kreipiantis telefonu į pasienio rinktines – 45;

2.2. el. paštu – 7.
Pranešimai, kai asmuo nenurodė vardo ir pavardės, sudarė 79 proc. visų gautų pranešimų.
3. Pranešimų priežastys:
3.1. galima kontrabanda – 11;
3.2. galimai neteisėti (netinkami) pareigūnų veiksmai – 17;
3.3. galimi bepiločių orlaivių skrydžiai – 7;
3.4. dėl galimai neteisėtų migrantų – 7;
3.5. kitos priežastys – 10.

4. Reagavimas į pranešimus, gautos informacijos panaudojimas:

4.1. informacija patikrinta ir pažeidimų nenustatyta – 43;
4.2. informacija pasitvirtino – 6;
4.3. informacija tikrinama – 1;
4.4. Kitai institucijai perduota informacija – 2.
Dėl visų per 2024 m. gautuose pranešimuose nurodytų aplinkybių vyko informacijos patikrinimas.

2024 m. VSAT pranešimų gauta mažiau nei 2023 m., tačiau daugiau nei buvo gauta 2022 metais.

Pranešimų sumažėjimą galimai lėmė sankcijų įvedimas bei sumažėjęs asmenų judėjimas į Baltarusijos Respubliką ir Rusijos Federaciją, tačiau 2024 m. nepasitvirtinusių pranešimų vėl šiek tiek padidėjo iki 83 proc., kai 2023 m. buvo 74 proc., o 2022 m. 61 proc.
12. KITOS NUSIKALSTAMOS VEIKOS
2024 m. už kitas (nekorupcines) nusikalstamas veikas įtarimai pareikšti 12 VSAT darbuotojų (3 darbuotojams už fizinio skausmo sukėlimą ar nežymų sveikatos sutrikdymą, 1 – už vagystę, 1 – už neteisėtą disponavimą narkotinėmis ar psichotropinėmis medžiagomis, 1 – už viešosios tvarkos pažeidimą, 4 – už transporto priemonės vairavimą kai vairuoja neblaivus asmuo, 2 - už kelių transporto eismo saugumo ar transporto priemonių eksploatavimo taisyklių pažeidimus ). Iš šių asmenų 2 darbuotojų atžvilgiu ikiteisminis tyrimas nutrauktas nes nepadaryta veika turinti nusikaltimo ar baudžiamojo nusižengimo požymių, 1 darbuotojas atleistas nuo baudžiamosios atsakomybės pagal laidavimą, 2 darbuotojų atžvilgiu ikiteisminiai tyrimai nutraukti įtariamajam susitaikius su nukentėjusiuoju, o dėl 7 procesiniai sprendimai nepriimti.
Dažniausiai VSAT pareigūnams 2006-2024 m. įtarimai pareikšti: 36 – pagal Lietuvos Respublikos BK 140 str. (fizinio skausmo sukėlimas), 31 pagal Lietuvos Respublikos BK 281 str. (eismo įvykis su pasekmėmis), 25 pagal Lietuvos Respublikos BK 284 str. (viešosios tvarkos pažeidimas), 14 – pagal Lietuvos Respublikos BK 138 str. (nesunkus sveikatos sutrikdymas), 16 – pagal Lietuvos Respublikos BK 300 str. (dokumento suklastojimas) ir 10 – pagal Lietuvos Respublikos BK 178 str. (vagystė). Pagal kitus Lietuvos Respublikos BK straipsnius įtarimai pareikšti 41 VSAT pareigūnui.

2006–2024 m. VSAT pareigūnams pareikšti įtarimai 

už kitas nusikalstamas veikas 


2006–2024 m. už ne korupcines nusikalstamas veikas pareikšti įtarimai 170 VSAT darbuotojams, iš jų 24 nuteisti, 7 išteisinti, 77 atžvilgiu ikiteisminiai tyrimai nutraukti, 49 atžvilgiu ikiteisminiai tyrimai nutraukti įtariamajam susitaikius su nukentėjusiuoju arba pagal laidavimą, dėl 7 procesiniai sprendimai nepriimti, 80 atleisti iš vidaus tarnybos.

Per 2006–2024 m. laikotarpį iš 74 VSAT pareigūnų, kurie buvo nuteisti už kitų nusikalstamų veikų įvykdymą arba atleisti nuo baudžiamosios atsakomybės pagal laidavimą ar susitaikius: 21 pareigūnas – pagal Lietuvos Respublikos BK 281 str. (eismo įvykis su pasekmėmis), 10 – pagal Lietuvos Respublikos BK 284 str. (viešosios tvarkos pažeidimas), 7 – pagal Lietuvos Respublikos BK 138 str. (nesunkus sveikatos sutrikdymas), 12 – pagal Lietuvos Respublikos BK 140 str. (fizinio skausmo sukėlimas), 5 – pagal Lietuvos Respublikos BK 178 str. (vagystė), likę 18 – pagal kitus Lietuvos Respublikos BK str.

Vykdant VSAT 2023–2025 metų korupcijos prevencijos veiksmų plano vieną iš priemonių, kiekvienais metais kas pusmetį analizuojami Įtariamųjų, kaltinamųjų ir neteistųjų registro duomenys dėl VSAT darbuotojų patraukimo baudžiamojon atsakomybėn. Pareigūnų, kurie būtų patraukti baudžiamojon atsakomybėn, bei nebūtų pranešę savo tiesioginiam vadovui nebuvo nustatyta.
13. VEIKLOS PRIORITETAI

2025 m. VSAT Imuniteto valdybos vykdomos korupcijos prevencijos ir kriminalinės žvalgybos priemonių pagrindinės kryptys:

–
VSAT 2023–2025 m. korupcijos prevencijos veiksmų plano vykdymas;

–
pretendentų, norinčių dirbti VSAT, išsamūs tikrinimai;

–
antikorupciniai mokymai bei darbuotojų nepakantumo korupcijai ugdymas;

· kriminalinės žvalgybos nukreipimas į veiklos sritis, kuriose pasireiškia didžiausia korupcijos rizika.
__________________________

